ผลสัมฤทธิ์โครงการ "จับคู่กู้เงิน" ช่วยผู้ประกอบการกว่า 6,000 ล้านบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า โครงการจับคู่กู้เงิน ดำเนินการมาจนจบโครงการในเฟสที่หนึ่งแล้ว โดยผลสัมฤทธิ์ของโครงการ จับคู่กู้เงินสถาบันการเงินกับร้านอาหาร เริ่มตั้งแต่วันที่ 7 มิถุนายนที่ผ่านมา มี 5 สถาบันการเงินเข้าร่วมโครงการ ประกอบด้วย ธนาคารออมสิน ธ.ก.ส. ธนาคารกรุงไทย SME D Bank และบรรษัทประกันสินเชื่ออุตสาหกรรมขนาดย่อม ทั้งนี้ได้มีการอนุมัติเงินกู้ให้กับธุรกิจร้านอาหาร ที่ประสบปัญหาจากสถานการณ์โควิด-19 ไปทั้งสิ้น 2,600 ล้านบาท ด้วยสินเชื่อเงื่อนไขผ่อนปรนพิเศษ จำนวน 2,865 ราย และยังรออนุมัติอีกจำนวนหนึ่ง คาดว่าจะอยู่ในวงเงินอีกประมาณ 220 ล้านบาท ขณะที่ โครงการจับคู่กู้เงิน สถาบันการเงินกับ SMEs ส่งออก ดำเนินการตั้งแต่วันที่ 7 กรกฎาคมที่ผ่านมา โดยความร่วมมือระหว่าง EXIM Bank กับ บสย. ซึ่งได้มีการอนุมัติวงเงินสินเชื่อไปแล้ว 1,010 ล้านบาท เป็นจำนวนทั้งสิ้น 190 ราย ซึ่งทั้ง 2 โครงการ สามารถอนุมัติวงเงินไปแล้วทั้งสิ้น 3,610 ล้านบาท อย่างไรก็ตาม โครงการจับคู่กู้เงินสถาบันการเงินกับ SMEs ส่งออก จะดำเนินการต่อไปในเฟสที่สอง โดยต่ออายุโครงการออกไปอีก 60 วัน ตั้งแต่วันที่ 7 กันยายน - 7 พฤศจิกายนนี้ คาดว่าจะสามารถอนุมัติวงเงินได้อีกไม่ต่ำกว่า 2,000 ล้านบาทโครงการจับคู่กู้เงิน โดยกระทรวงพาณิชย์ ร่วมกับสถาบันการเงิน คาดว่าจะช่วยปล่อยวงเงินสินเชื่อเพิ่มเงินหมุนเวียนให้กับธุรกิจร้านอาหาร และ SMEs ส่งออกได้ไม่ต่ำกว่า 6,000 ล้านบาท